作者：刘学箕
词牌/韵律：沁园春

paragraphs: 浮利虚名，算来何用，蜗角蝇头。
笑劳生一梦，两轮催逼，脆如朝露，轻若春沤。
有限精神，无穷世路，劫劫忙忙谁肯休。
堪惊叹，叹痴人未悟，终日营求。
百年光景云浮。
把意马心猿须早收。
有真仙秘诀，飧霞导引，丹砂铅汞，早与身谋。
闲是闲非，他强我弱，一任从教风马牛。
还知道，上蓬莱稳路，八表神游。